የአረንጓዴ አሻራ የችግኝ ተከላ በደማቅ ሁኔታ በሁሉም ክፍለከተሞች ተጀመረ
በመላ ኢትዮጵያ በዛሬው ዕለት 200 ሚሊየን ችግኞችን በአንድ ቀን በመትከል በአለም የክብር መዝገብ ላይ ለመስፈር ዘመቻው በማለዳው ተጀምሯል።በጠቅላይ ሚኒስትር ዶክተር አብይ አህመድ ሀሳብ አመንጭነት በዛሬው እለት በአንድ ጀንበር 200 ሚሊየን ችግኞችን ለመትከል ዝግጅት ሲደርግ መቆየቱ የሚታወስ ነው።በዚህ መሰረት ዛሬ ከማለዳው ጀምሮ በመላ ሀገሪቱ ዜጎች 200 ሚሊየን ችግኞችን በአንድ ጀንበር ለመትከል ዘመቻቸውን ጀምረዋል።ይህንን ተግባራዊ ለማድረግ የአዲስ አበባ ከተማ አስተዳደርን ጨምሮ ሁሉም ክልሎች አስፈላጊውን ዝግጅት ሲያደርጉ ቆይተዋል።የዚህ የአረንጓዴ አሻራ የችግኝ ተከላ መርሃ ግብርን በአዲስ አበባ የከተማዋ ምክትል ከንቲባ ኢ/ር ታከለ ኡማ በኮልፌ ቀራኒዮ ፖርክ ውስጥ ከሃይማኖት ተቋማት ጉባኤ ጋር በመሆን አስጀምረዋል።ህንድ በአለም አቀፍ ደረጃ በአንድ ጀንበር ወይንም በ12 ሰዓታት 66 ሚሊየን ችግኞችን በመትከል በአለም የክብር መዝገብ ላይ በቀዳሚነት ሰፍራ ትገኛለች። 